E VAKARAITAKA e dua na turaga mai Nadroga ena nona cau ki na Yavu ni Vakavulewa vou, oya me dua na lawa me ra vakatabui na luveda mai na vakatavako kei na gunu yaqona ni ra se bera ni yacova yani na yabaki 21.
E kauta cake na vakatutu oqo ki na matabose digitaki me ratou biuta vata na noda Yavu ni Vakavulewa vou o Peniasi Vakili, mai Sigatoka en Talenavuruvuru bure ena macawa sa oti.
E vakatututaka talega o Vakili me na tauyavu e dua na valenivolavola ni Matabose ni Qele Maroroi me na tiko e Sigatoka me rawa ni na qaravi ira na lewenivanua era tiko e Nadroga kei Navosa. E kerea ke rawa ni kau lesu tale mai na matanitu vakaitaukei e dau tu e liu, me vaka na Bose Levu Vakaturaga na bose vakoro kei na kena vakabibitaki na i tovo kei na i valavala ni kawa ni i taukei ena vanua oqo.
E kerea o Vakili ke rawa ni kau lesu tale mai na Bose Levu Vakaturaga baleta oqo e sabolo ni noda veilomani ka duavata tiko kina na kawa i taukei.
E vakatututaka talega o Vakili ni dodonu mena vakasukai lesu tale na qele ni matanitu kivei ira dina na kena i taukei dina, ni bera ni qai vidai na qele oqori ki na matanitu.
E vakatututaka ni dodonu me na kau laivi na lawa ni ALTA ena kena laurai ni sega dina ni ra taura na i taukei ni qele na i sau dina ni lisi e dodonu mera na taura. E sega ni duavata talega o Vakili kei na vakasama ni matanitu na kena sa veisautaki na lawa ni lisi mai na 30 kina 99 na yabaki.
Na kena sa kau talega mai na vakasama ni kena tauyavu e dua na baqe ni qele. Tukuna o Vakili ni vakasama oqo e kau tani mai na nodra qele na i taukei ni qele, ka i sau ni lisi ni qele oqo e sa sega ni veirauti.
E tukuna me na vakadeuci tale vakavinaka na lisi ni qele edau soli vei ira na dau ni bisinisi.
E tukuna ni levu sara tiko na i lavo era rawata na daunibisinisi oqo ena vuku ni nodra tauyavutaka na nodra bisinisi ena vuku ni yau bula e soli vei ira me ra rawata kina na nodra bisinisi, ia, e lailai sara na i lavo ni lisi era taura. E vakaraitaka e dua na kena i vakaraitaki o Vakili ena qele eratou solia tiko ki na kabani ni basi na Pacific Transport e sigatoka.Tomana ka
Tomana ka kaya ni veiyabaki e $500 na i sau ni lisi mai na kabani, ia na kabani e rawa ni rawata tiko e $10,000 dua na siga mai na nodra veiqaravi na basi ni kabani oqo ena loma ni dua na siga.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn